F’dan l-istadju l-Pulizija mhi teskludi xejn u se tkun qed tistenna r-riżultati tal-awtopsja li se ssir it-Tnejn filgħodu sabiex tikkonferma l-kawża tal-mewt ta’ kadavru li nstab fil-baħar fl-inħawi ta’ Sa Maison. TVM.com.mt huwa nfurmat li l-kadavru ġie identifikat bħala raġel ta’ 36 sena minn Montenegro. Il-kadavru ntlemaħ għall-ħabta tan-nofs siegħa ta’ wara nofsinhar qrib fejn jitrakka l-vapur ta’ Għawdex. Huwa kien marbut b’wire tad-dawl madwar żaqqu, qaddu u għonqu. Mill-ewwel investigazzjonijiet li saru nifhmu li l-kadavru ma kienx ilu iktar minn tmien siegħat fil-baħar. Ir-raġel kien liebes jeans u qmis. Kien sid ta’ dgħajsa li lemaħ il-kadavru fejn minnufih informa lill-Pulizija. Minn hemm bdiet ħidma biex jittella’ mill-baħar permezz ta’ dinghy tal-Forzi Armati ta’ Malta. Il-kadavru ddaħħal fil-Bażi Marittima f’Xatt it-tiben, f’Sa Maison stess fejn minnufih bdew l-investigazzjonijiet immexxija mill-Assistent Kummissarju Ray Zammit u s-Supretendent Ray D’Anastas tad-Distrett, u mill-Ispettur Michael Mallia mid-Dipartiment tal-Investigazzjonijiet Kriminali. Il-Maġistrat Antonio Depasquale kien infurmat bil-każ u ħatar diversi esperti sabiex jassistuh fl-inkjesta. Il-kadavru ttieħed fil-kamra mortwarja tal-isptar mater dei fejn kompla l-istħarriġ min-naħa tal-pulizija.